2.2. Rekonfiguracija IT programâ

Zahvaljujući standardizaciji SDMX-a, uveden je novi alat za automatsku provjeru valjanosti (STRUVAL) koji obavještava države članice o IT problemima otkrivenima u indeksima troškova rada koje su dostavili.

Nova verzija struktura podataka za razmjenu statističkih podataka i metapodataka (eng. Statistical Data and Metadata eXchange – SDMX) testirana je s državama članicama i primijenjena u izradi. U toj verziji upotrebljavaju se međunarodno dogovoreni popisi kodova koji su dostupni na internetu putem namjenskog registra. Omogućuje i prikupljanje novih neobveznih varijabli, kao što su tromjesečni troškovi rada i tromjesečni broj odrađenih sati. Iste strukture podataka SDMX-a uvedene su za prijenos podataka za indeks troškova rada Europskoj središnjoj banci.

Člankom 13. Uredbe (EZ) br. 450/2003 propisano je da Komisija mora podnijeti izvješće Parlamentu i Vijeću svake dvije godine. Budući da su serije za prethodna razdoblja analizirane u prethodnim izvješćima, u ovom je izvješću naglasak na kvaliteti podataka za ITR primljenih naknadno. U njemu se ispituju podaci za ITR dostavljeni Komisiji za referentna tromjesečja od trećeg tromjesečja 2016. do prvog tromjesečja 2018.

·diseminaciju novih pokazatelja.

2.3. Razine troškova rada po satu

Od prve objave u travnju 2016. Komisija (Eurostat) svake godine objavljuje godišnje procjene troškova rada po satu s raspodjelom prema NACE Rev. 2. Procjene, koje se temelje na razinama troškova rada i kretanjima indeksa troškova rada, izrađuju se tri mjeseca nakon završetka referentnog razdoblja. Pokrivenost uključuje područja iz NACE Rev. 2 s iznimkom područja „L” (poslovanje nekretninama). S novim strukturama podataka SDMX-a države članice koje su odlučile prenositi svoje nacionalne podatke umjesto procjena Eurostata mogu prikupljati godišnje razine troškova rada prema tom standardu.

3.Kvaliteta podataka

3.1. Relevantnost

Pokazatelj „promjene troškova rada po satu rada” važan je za analizu kratkoročnih i srednjoročnih gospodarskih kretanja. Komisija i Europska središnja banka upotrebljavaju takav indeks, koji prikazuje kratkoročne promjene u troškovima rada, za procjenu mogućeg inflacijskog pritiska uzrokovanog kretanjima na tržištu rada. Indeks za pojedinu državu članicu, za čitavu Europsku uniju i za europodručje mora se izračunati ubrzo nakon što podaci postanu dostupni. ITR je važan i socijalnim partnerima koji sudjeluju u pregovorima o plaćama i Komisiji koja ga upotrebljava za praćenje kratkoročnih kretanja troškova rada. Taj je indeks jedan od glavnih europskih ekonomskih pokazatelja.

Korisnici i dalje traže informacije ne samo o tromjesečnim postotnim promjenama u troškovima rada, kako su izmjerene ITR-om, već i u sve većoj mjeri traže informacije o troškovima rada u apsolutnim iznosima (euri po satu). Svakog travnja Eurostat objavljuje procjene troškova rada po satu u eurima i nacionalnim valutama s raspodjelom prema NACE Rev. 2. Osim toga, počeo je diseminirati godišnju stopu rasta razina troškova rada po satu i udio ukupnih troškova rada koji se sastoje od troškova koji se obračunavaju na plaću.

Komisija je primila pozitivne povratne informacije o objavi tih procjena te će nastaviti izrađivati procjene godišnjih troškova rada s raspodjelom prema NACE Rev. 2.

3.2. Potpunost

Dostupnost i kvaliteta indeksa troškova rada uglavnom se i dalje poboljšavaju. Eurostat je od svih država članica primio kalendarski usklađene podatke te kalendarski i sezonski usklađene podatke. Sve države članice, osim Danske i Švedske (kojima su odobrena odstupanja) dostavile su i podatke koji nisu sezonski usklađeni.

Kad je riječ o drugim zemljama Europskog gospodarskog prostora (EGP), Island je dostavio podatke za ITR za dva tromjesečja referentnog razdoblja (drugo tromjesečje 2017. i prvo tromjesečje 2018.)i pondere troškova rada za 2017., dok je Norveška dostavila podatke za svih sedam predmetnih tromjesečja.

Švicarska je obavijestila Komisiju (Eurostat) da je odlučila ne prikupljati tromjesečne podatke za ITR.

Bez obzira na poboljšanu pokrivenost sezonski usklađenih podataka, nakon pažljive analize kvalitete podataka i potreba korisnika odlučeno je da će središnje vrijednosti ostati kalendarski usklađeni podaci. Svi podaci, uključujući sezonski usklađene procjene, dostupni su na relevantnoj stranici Eurostatove baze podataka, čime se osiguravaju jasnoća i usklađenost s drugim statističkim podacima o cijenama (npr. harmonizirani indeks potrošačkih cijena).

Sve države članice dostavile su nacionalna izvješća o kvaliteti za 2016. Ta su izvješća provjerena i objavljena za javnost na internetskoj stranici Eurostata.

3.3. Točnost

Točnost država članica u dostavljanju podataka Komisiji poboljšala se od prethodnog izvješća s obzirom na to da je Grčka dostavila podatke na vrijeme, dok su dostave Hrvatske kasnile maksimalno jedan dan u cijelom referentnom razdoblju.

Norveška je podatke za ITR dostavila na vrijeme, kao i Island (za ta dva predmetna tromjesečja).

3.4. Preciznost

Indeks troškova rada rezultat je niza varijabli (npr. troškovi rada i odrađeni sati), čije se vrijednosti mogu preuzeti iz nekoliko izvora. To znači da se revizije mogu provesti u bilo kojem trenutku te se njima mogu obuhvatiti posljednje tromjesečje, nekoliko tromjesečja ili čitave godine na koje se podaci odnose. Ako se usklađenja podataka odnose na referentnu godinu, čitava se serija mora revidirati.

Od prvog tromjesečja 2016. revizije središnje vrijednosti EU-a (godišnja stopa rasta) dva su puta premašile 0,2 postotna boda (u oba slučaja naviše) (vidjeti sliku 1.). To je posljedica znatnih revizija zabilježenih u Ujedinjenoj Kraljevini u prijenosu iz ožujka 2018. Tada je Ujedinjena Kraljevina počela kalendarski prilagođavati više serija, što je utjecalo na agregat područja od B do S, koji je iz tog razloga znatno revidiran. Zamjetne revizije zabilježile su još samo dvije zemlje (Njemačka i Nizozemska) te su one na odgovarajući način dokumentirane.